Qeveria e Kosovës ka vendosur që ta shfuqizojë vendimin për themelimin e Task-Forcës antikorrupsion në Policinë e Kosovës.
Me votat e anëtarëve të Qeverisë është shfuqizuar vendimi i Qeverisë Nr. 02/110 të datës 26 shkurt 2010", i cili vendim kishte themeluar Task-Forcën antikorrupsion në kuadër të Policisë së Kosovës.
Ministri i Drejtësisë ka shprehur nevojën që të shikohen të gjeturat për këtë Task-Forcë. Ai konsideron se shfuqizimi i menjëhershëm ka potencial t'i dëmtojë disa prej rasteve që janë në hetim e sipër.
Ndërsa kryeministri Avdullah Hoti ka qartësuar propozim-vendimin që tha se i ndan pushtetet.
Hoti ka thënë se mandati i EULEX-it ka ndryshuar dhe se vendimi i hapë rrugë institucioneve që të punojnë në përputhje me ligjet përkatëse.
Më 26 shkurt 2010, Qeveria e Kosovës në bashkëpunim me EULEX-in, kishte kërkuar nga Prokuroria Speciale e Republikës së Kosovës (PSRK) që në kuadër të saj të themelojë një departament special anti-korrupsion me qëllim të hetimit dhe luftimit të dukurive korruptuese në Kosovë.
Ndër pikat e rendit të ditës të cilat u miratuan në mbledhjen e sotme të ekzekutivit është edhe shqyrtimi i propozim-vendimit për miratimin e planit për zbatimin e marrëveshjes për normalizim ekonomik ndërmjet Kosovës dhe Serbisë, sipas marrëveshjes së Uashingtonit të nënshkruar më 4 shtator. ln